《送韩德夫绣衣起复之京》
明代·朱诚泳

脱却麻衣著绣衣，远乘骢马谒金扉。云开玉阙双龙拥，秋静瑶空一鹗飞。

揽辔旧声馀上谷，含香新奏入端闱。独怜乡国南畿近，已见春风画锦归。

作者简介：（1458—1498）安徽凤阳人。明宗室。号宾竹道人。太祖第二子秦王朱樉玄孙。弘治元年袭封秦王。长安有鲁齐书院，久废，诚泳别易地建正学书院，又于其旁建小学，择军士子弟延儒生教授。工诗。著有《经进小鸣集》。卒谥简。